CELEX: 32019H1888
Language: sl
Date: 2019-11-07 00:00:00
Title: Priporočilo Komisije (EU) 2019/1888 z dne 7. novembra 2019 o spremljanju prisotnosti akrilamida v nekaterih živilih

11.11.2019   
            
            
               SL
            
            
               Uradni list Evropske unije
            
            
               L 290/31
            
         
      PRIPOROČILO KOMISIJE (EU) 2019/1888
      z dne 7. novembra 2019
      o spremljanju prisotnosti akrilamida v nekaterih živilih
      EVROPSKA KOMISIJA JE –
      ob upoštevanju Pogodbe o delovanju Evropske unije in zlasti člena 292 Pogodbe,
      ob upoštevanju naslednjega:
      
                  (1)
               
               
                  Uredba Komisije (EU) 2017/2158 (1) uvaja posebne obveznosti za nosilce dejavnosti, ki proizvajajo in dajejo v promet nekatera živila, v skladu s katerimi morajo določiti program lastnega vzorčenja in analize ravni akrilamida v živilih ter uporabiti posebne blažilne ukrepe, da se dosežejo ravni akrilamida, ki so tako nizko pod referenčnimi ravnmi iz navedene uredbe, kot je to razumno mogoče doseči.
               
            
                  (2)
               
               
                  Uredba (ES) št. 882/2004 Evropskega parlamenta in Sveta (2) določa obveznost za pristojne organe, v skladu s katero morajo izvajati uradni nadzor za preverjanje skladnosti s pravili, katerih cilj je zlasti a) preprečiti, odpraviti ali zmanjšati tveganja za ljudi in živali na sprejemljivo raven, neposredno ali prek okolja, ter b) zagotoviti pošteno ravnanje v trgovini s krmo in živili ter zaščititi interese potrošnikov, vključno z označevanjem živil in krme ter drugimi oblikami obveščanja potrošnikov. Uradni nadzor je treba izvajati tudi za preveritev izpolnjevanja obveznosti, določenih v skladu z Uredbo (EU) 2017/2158.
               
            
                  (3)
               
               
                  Priznava se, da kljub obveznostim iz člena 4 Uredbe (EU) 2017/2158 in rezultatom izvedenih uradnih nadzorov ni na voljo dovolj podatkov o prisotnosti akrilamida v nekaterih živilih iz člena 1(2) navedene uredbe. Prav tako ni na voljo dovolj podatkov o prisotnosti akrilamida v živilih, ki ne spadajo na področje uporabe Uredbe (EU) 2017/2158, vendar bi lahko vsebovala znatne ravni akrilamida in/ali bi lahko pomembno prispevala k prehranski izpostavljenosti akrilamidu.
               
            
                  (4)
               
               
                  Za zagotovitev visoke ravni varovanja zdravja ljudi je zato ustrezno, da pristojni organi in nosilci živilske dejavnosti v okviru svojih pristojnosti in brez poseganja v obveznosti, določene z Uredbo (EU) 2017/2158 in na podlagi Uredbe (ES) št. 882/2004, spremljajo prisotnost akrilamida v takih živilih, da bi lahko sprejeli morebitne ukrepe za obvladovanje tveganja, ki bi morali dopolnjevati tiste, ki so že določeni z Uredbo (EU) 2017/2158.
               
            
                  (5)
               
               
                  Za usmerjanje pristojnih organov in nosilcev živilske dejavnosti v zvezi s tem, katera živila bi bilo treba spremljati, je bil pripravljen neizčrpen seznam kategorij živil oziroma živil samih.
               
            
                  (6)
               
               
                  Priporočili Komisije 2010/307/EU (3) in 2013/647/EU (4) s sprejetjem Uredbe (EU) 2017/2158 in tega priporočila zastarita in bi ju bilo zato treba razveljaviti –
               
            SPREJELA NASLEDNJE PRIPOROČILO:
      
                  (1)
               
               
                  Brez poseganja v obveznosti, določene na podlagi Uredbe (ES) št. 882/2004, bi morali pristojni organi v državah članicah redno spremljati prisotnost in ravni akrilamida v živilih, zlasti v živilih, navedenih v Prilogi.
                  Brez poseganja v obveznosti iz Uredbe (EU) 2017/2158 bi morali nosilci živilske dejavnosti redno spremljati prisotnost in ravni akrilamida v živilih, zlasti v živilih, navedenih v Prilogi.
               
            
                  (2)
               
               
                  Države članice in nosilci živilske dejavnosti bi morali vsako leto do 1. oktobra Evropski agenciji za varnost hrane (EFSA) poslati podatke, ki so jih v preteklem letu zbrali v okviru svojih dejavnosti spremljanja, za vključitev v enotno podatkovno bazo, in sicer v skladu z navodili EFSA o standardnem opisu vzorca (SSD) za živila in krmo ter dodatnimi posebnimi zahtevami EFSA glede poročanja (5).
               
            
                  (3)
               
               
                  Za zagotovitev reprezentativnosti vzorcev bi morale države članice upoštevati postopke vzorčenja iz dela B Priloge k Uredbi Komisije (ES) št. 333/2007 (6).
                  Postopek vzorčenja, ki ga uporabi nosilec živilske dejavnosti, lahko odstopa od določb Uredbe (ES) št. 333/2007, vendar bi moral kljub temu biti reprezentativen za serijo.
               
            
                  (4)
               
               
                  Države članice bi morale izvesti analizo akrilamida v skladu z merili iz Uredbe (ES) št. 333/2007.
                  Nosilci živilske dejavnosti bi morali zagotoviti, da se analiza akrilamida izvede v skladu z zahtevami in merili iz Priloge III k Uredbi (EU) 2017/2158.
               
            
                  (5)
               
               
                  Priporočili 2010/307/EU in 2013/647/EU se razveljavita.
               
            
         V Bruslju, 7. novembra 2019
         
            
               Za Komisijo
            
            Vytenis ANDRIUKAITIS
            
               Član Komisije
            
         
      
      
         (1)  Uredba Komisije (EU) 2017/2158 z dne 20. novembra 2017 o blažilnih ukrepih in referenčnih ravneh za zmanjšanje prisotnosti akrilamida v živilih (UL L 304, 21.11.2017, str. 24).
      
         (2)  Uredba (ES) št. 882/2004 Evropskega parlamenta in Sveta z dne 29. aprila 2004 o izvajanju uradnega nadzora, da se zagotovi preverjanje skladnosti z zakonodajo o krmi in živilih ter s pravili o zdravstvenem varstvu živali in zaščiti živali (UL L 165, 30.4.2004, str. 1).
      
         (3)  Priporočilo Komisije 2010/307/EU z dne 2. junija 2010 o spremljanju ravni akrilamida v živilih (UL L 137, 3.6.2010, str. 4).
      
         (4)  Priporočilo Komisije 2013/647/EU z dne 8. novembra 2013 glede ugotavljanja ravni akrilamida v živilih (UL L 301, 12.11.2013, str. 15).
      
         (5)  http://www.efsa.europa.eu/en/consultations/call/180307
      
         (6)  Uredba Komisije (ES) št. 333/2007 z dne 28. marca 2007 o določitvi metod vzorčenja in analitskih metod za uradni nadzor vsebnosti svinca, kadmija, živega srebra, anorganskega kositra, 3-MCPD in benzo-a-pirena v živilih (UL L 88, 29.3.2007, str. 29).
   
   
      
         PRILOGA
         
            NEIZČRPNI SEZNAM ŽIVIL ZA SPREMLJANJE PRISOTNOSTI AKRILAMIDA
         
         
            Proizvodi iz krompirja
         
         
                     —
                  
                  
                     Praženi krompir (rösti)
                  
               
                     —
                  
                  
                     Kroketi, vojvodinjin krompir (pommes duchesse), krompirjeve kroglice ipd.
                  
               
                     —
                  
                  
                     Gratiniran krompir (in gratinirana zelenjava)
                  
               
                     —
                  
                  
                     Jedi iz krompirja in mesa
                  
               
                     —
                  
                  
                     Jedi iz krompirja in sira
                  
               
            Pekovski izdelki
         
         
                     —
                  
                  
                     Štručke (štručke za hamburger, polnozrnate štručke, mlečne štručke ipd.)
                  
               
                     —
                  
                  
                     Kruh pita, mehiške tortilje
                  
               
                     —
                  
                  
                     Rogljički
                  
               
                     —
                  
                  
                     Krofi
                  
               
                     —
                  
                  
                     Posebna krušna peciva (pumpernikel, olivna čabata, čebulni kruh ipd.)
                  
               
                     —
                  
                  
                     Palačinke
                  
               
                     —
                  
                  
                     Ocvrti piškoti iz tankih lističev testa
                  
               
                     —
                  
                  
                     Churros
                  
               
            Živila iz žitaric
         
         
                     —
                  
                  
                     Riževi krekerji
                  
               
                     —
                  
                  
                     Koruzni krekerji
                  
               
                     —
                  
                  
                     Prigrizki iz žitaric (na primer proizvodi iz brizganega koruznega in/ali pšeničnega škroba)
                  
               
                     —
                  
                  
                     Medeni praženi müsli
                  
               
            Drugo
         
         
                     —
                  
                  
                     Zelenjavni čips/ocvrtki
                  
               
                     —
                  
                  
                     Praženi oreški
                  
               
                     —
                  
                  
                     Pražena semena oljnic
                  
               
                     —
                  
                  
                     Suho sadje
                  
               
                     —
                  
                  
                     Pražena kakavova zrna in izdelki iz kakava
                  
               
                     —
                  
                  
                     Olive v slanici
                  
               
                     —
                  
                  
                     Kavni nadomestki, ki niso na osnovi cikorije ali žitaric
                  
               
                     —
                  
                  
                     Fondan, karamel, nugat ipd.